
INTRODUCERE

Reproducerea umană asistată medical reprezintă ansamblul tehnicilor şi practicilor clinice sau biologice care permit procrearea în afara procesului natural, prin intervenţia şi la indicaţia medicului. Tehnicile de reproducere sunt folosite atunci când tratamentele obişnuite, hormonale, medicamentoase sau chirurgicale nu dau niciun rezultat. Există mai multe metode de reproducere asistată şi practici asociate acestora si anume inseminarea artificială, fertilizarea in vitro (FIV), injecţia intracitoplasmatică cu spermă, donarea de ovule/spermatozoizi, transferul de embrioni, mama purtătoare sau de substituţie. În general, metodele cunoscute până acum presupun implicarea soţilor, a medicului terapeut, a donatorului sau a “mamei de împrumut”. 

Aceste practici au luat amploare, deoarece rata sterilităţii şi infertilităţii cuplurilor este în creştere (prin sterilitatea înţelegându-se incapacitatea de a obţine o sarcină, iar infertilitatea referindu-se la incapacitatea de a aduce pe lume copii, adică de a păstra sarcina şi a naşte un copil viu).
Federaţia Internaţională a Societăţilor de Fertilitate
 consideră că bărbaţii şi femeile afectate de infertilitate trebuie să aibă acces la consultaţii medicale, diagnoză şi, acolo unde este posibil, la tratament, indiferent de rasă, mediu social sau nivel financiar. Totodată FISF recunoaşte că disponibilitatea resurselor de îngrijire a sănătăţii în privinţa reproducerii umane asistate, ca şi accesul la aceste resurse, variază în mod considerabil de la o ţară la alta.
Conform informaţiile puse la dispoziţie de către Societatea Europeană pentru Reproducere Umană Asistată şi Embriologie în 2014
, unul din şase cupluri la nivel mondial se confruntă cu unele probleme de infertilitate cel puţin o dată în timpul vieţii lor reproductive. Cifrele indică că 9% dintre femeile cu vârsta cuprinsă între 20 şi 44 de ani sunt afectate de infertilitate în decursul a cel puţin 12 luni, 20-30 % din cazurile de sterilitate la bărbaţi şi 20-35% din cazurile de infertilitate la femei fiind datorate cauzelor fiziologice. Din totalul cazurilor de infertilitate, 20-40% se datorează problemelor ambilor parteneri. Incidenţa infertilităţii/sterilităţii este crescută la fumători, la persoanele cu un indice crescut al masei corporale sau care sunt afectate de stres. Una dintre cele mai comune cauze ale infertilităţii o repezintă vârsta crescută a partenerei de sex feminin. Începând cu anul 1978 se estimează că s-au născut în întreaga lume prin intermediul fertilizării in vitro mai mult de 5 milioane de copii. Femeile cu vârsta cuprinsă între 30-39 de ani sunt beneficiarele celor mai multe tratamente de reproducere umană asistată. 
În Europa se realizează cele mai multe tratamente prin intermediul tehnicilor de reproducere umană asistată (ART). Astfel în 2011, au fost realizate 85 433 cicluri de donaţii în Franţa, 67 596 în Germania, 63777 în Italia, 66 120 în Spania şi 59 807 în Marea Britanie. În ţările nordice, Suedia conduce cu 18 510 cicluri de donaţii realizate, fiind urmată îndeaproape de Danemarca. În Belgia, Cehia, Danemarca, Estonia, Islanda, Norvegia, Slovenia şi Suedia mai mult de 3% dintre copiii născuţi au fost concepuţi prin intermediul ART. Prin comparaţie, în SUA, se estimează a se fi născut 61 610 copii prin intermediul ART, respectiv puţin mai mult de 1% din totalul naşterilor. În fiecare an, la nivel mondial, sunt efectuate în jur de 1,5 milioane de cicluri de donaţii cu ajutorul cărora s-au născut 350 000 de copii. 
Injecţia intracitoplasmatică cu spermă reprezintă cea mai utilizată tehnică ART, aproximantiv două treimi din tratamente la nivel mondial fiind realizate prin intermediul ei,  iar restul cu ajutorul fertilizării in vitro. Rata de succes a procedurilor de reproducere umană asistată a crescut odată cu aplicarea tehnicilor de crioconservare a embrionilor. Sindromul de hiperstimulare ovariană rămâne cea mai comună complicaţie în cazul procedurilor ART, în anul 2011, Rusia, Italia şi Spania raportând cea mai mare incidenţă a fenomenului.
Legislaţia statelor membre ale Uniunii Europene în domeniul reproducerii umane asistate şi cercetării embrionilor umani difereră semnificativ, fiind adoptate soluţii distincte în funcţie de realităţile sociale existente, pornind de la îngrădirea la maximum a accesului doar cuplurilor căsătorite, heterosexuale şi până la acordarea unui acces larg cuplurilor căsătorite sau nu, cuplurilor de femei şi femeilor singure. Aspectele reglementate se referă de cele mai multe ori la stabilirea criteriilor de eligibilitate la tehnicile ART, folosirea diagnosticului genetic preimplantator
, donarea de ovule/spermatozoizi, fecundarea omoloagă
 şi cea heterologă
, crioconservarea embrionilor precum şi a aspectelor legate de folosirea surplusului de embrioni în scopul cercetării, acceptării sau respingerii maternităţii surogat şi a fertilizării postmortem.
În privinţa rambursării costurilor tratamentelor de reproducere, cele mai utilizate criterii se referă la vârsta, starea civilă, existenţa unor alţi copii, utilizarea unui donator de gameţi, tipul de furnizor de servicii medicale utilizat (public sau privat), precum şi numărul de cicluri de tratament admisibile sau de transferuri de embrioni. În unele ţări tehnicile ART nu sunt incluse în lista serviciilor medicale acordate persoanelor asigurate, iar în altele accesul la tratament al femeilor singure sau al cuplurilor de acelaşi sex nu este permis. De cele mai multe ori criteriul vârstei este cel mai des utilizat în procesul de selecţie a persoanelor eligibile, existând dovezi medicale care sugerează o eficacitate sporită a tratamentului de reproducere asistată medical la persoanele de până în 40 de ani.
Condiţiile general valabile cu privire la donarea de material reproductiv cât şi de acordare a tratamentului de reproducere umană asistată cuplurilor/ persoanelor solicitante pot fi schiţate astfel: 

- donaţia de ovule/ spermatozoizi/ embrioni este nerenumerată, confidenţială şi protejată de anonimat; 

- beneficiara donaţiei trebuie să aibă până în 40 de ani, să fie căsătorită, celibatară sau, mai recent, poate fi parte a unui cuplu format din persoane de acelaşi sex; 
- donatorul cât şi cuplul beneficiar trebuie să-şi manifeste acordul cu privire la tratament;

- donarea de spermă se va face pentru un număr maxim de copii (variind de la 4 la 6) şi, evident, donatorul va fi sănătos (se vor face teste pentru depistarea SIDA şi a altor maladii);

-reproducerea medical asistată se face numai ca act terapeutic, deci cu indicaţie medicală pentru infertilitate (după un an de coabitare) de diferite etiologii şi în condiţiile epuizării altor terapii ale infertilităţii; 
- selecţia genului viitorului copil cu scopul înlăturării unor boli grave netratabile care sunt transmisibile ereditar;
- donaţia de embrioni suplimentari în scopul cercetării după obţinerea în prealabil a consimţământului donatorilor;
- interzicerea maternităţii surogat, cu excepţia Marii Britanii şi a Greciei.
Reglementarea donaţiei de material reproductiv şi a materinităţii surogat în unele state membre UE
AUSTRIA

Cadrul normativ pentru reproducerea umană asistată medical
 îl constituie Legea privind medicina reproducerii din 1992 (BGB1. nr. 275/1992)
 şi Ordonanţa privind rapoartele legate de activităţile şi experienţele cu reproducerea asistată medical  din 1998 (BGB1. II, nr. 362/1998). Operând de la 1 ianuarie 2000, fondul pentru finanţarea fertilizărilor in vitro a fost constituit prin adoptarea Legii IVF-Fonds-Gesetz (BGB1. I nr. 180/1999).

Legea privind reproducerea umană asistată medical reglementează tehnicile medicale de reproducere. Tehnicile de reproducere umană asistată medical nu sunt enumerate limitativ, astfel încât noi tehnici pot intra în domeniul de aplicare al legii. În conformitate cu interdicţiile prevăzute în Secţiunea 3, Legea privind reproducerea umană asistată medical se aplică doar în cazul inseminării artificiale omogene, precum şi în fertilizarea in vitro omogenă. În consecinţă, este interzisă folosirea maternităţii surogat.
Reproducerea umană asistată medical este permisă doar în cadrul căsătoriei sau al unei relaţii stabile similare căsătoriei, conform prevederilor Secţiunii 2 alin.(1). Procedurile pot fi urmate numai în situaţia în care orice alt tratament posibil şi rezonabil având ca scop inducerea unei sarcini nu a reuşit sau nu există şanse de succes. Reproducerea umană asistată medical este permisă şi în situaţia în care pentru unul dintre parteneri există un risc serios de transmitere a unei boli contagioase grave (Secţiunea 2 alin.2). Este de asemenea legală prezervarea de spermă şi ovule pentru viitoare reproduceri umane asistate medical în cazul în care există pericolul ca sarcina să nu poată fi dusă la capăt din cauza unei boli.
Conform prevederilor Secţiunii 3, gameţii unui terţ pot fi folosiţi doar în inseminarea artificială, pe calea inserării (Secţiunea 3 alin. 2). În toate celelalte circumstanţe, în special în cazul fertilizării in vitro, utilizarea gameţilor donatorilor este interzisă. 
În anul 1998, două cupluri austriece afectate de infertilitate s-au plâns Curţii Constituţionale a Austriei cu privire la interzicerea folosirii spermei/ ovulelor donate în cadrul procedurii de fertilizare in vitro şi totodată a încălcării dreptului de respectare a vieţii private şi de familie garantat de către Convenţia europeană a drepturilor omului. În 1999, Curtea a hotărât că, deşi legea restrânge drepturile solicitanţilor în cauză, acest lucru este justificat luându-se în considerare implicaţiile morale şi etice precum şi interesul superior al viitorului copil. În consecinţă, în 2000, cuplurile austriece s-au adresat Curţii europene a drepturilor omului, urmând ca în 2010, aceasta să decidă că diferenţa de tratament între donarea de spermă interzisă în cazul fertilizării in vitro şi utilizarea licită a donării de spermă pentru fertilizare in vitro prin inseminare constituie o încălcare a art.14 coroborat cu art.8 din Convenţia Europeană a Drepturilor Omului. Ulterior, statul austriac a răspuns Curţii susţinând că, deşi dreptul de respectare a vieţii private îl cuprinde şi pe cel de a avea copii, nu este obligat să autorizeze proceduri care vizează procreerea, legislaţia austriacă în materie interzicând crearea unor relaţii personale neobişnuite (ex: un copil cu doua mame biologice). În final, în 3 noiembrie  2011, Curtea europeană a drepturilor omului a decis inversarea hotărârii din 2010, statuând că legislaţia restrictivă privind reproducerea din Austria nu este contrară prevederilor Convenţiei.
Există şi alte restricţii privind inseminările heterologe: infertilitatea soţului sau a partenerului, concesiunea administrativă a spitalului care efectuează inseminarea, donarea gratuită de spermă, utilizarea spermei în maxim trei căsătorii sau relaţii similare şi doar într-un singur spital, precum şi utilizarea spermei de la mai mulţi donatori. În plus, soţii sau partenerii trebuie să-şi exprime consimţământul în scris, care necesită un acord autentificat la notar sau o înregistrare în instanţă, în cazul coabitării sau al inseminării heterologe, coabitare care trebuie să fie mai veche de un an. Donatorul de spermă trebuie să-şi dea şi el consimţământul în scris, iar acesta poate fi retras oricând.

Ovulele sau celulele viabile pot fi folosite doar pentru femeia de la care provin (Secţiunea 3 alin.2). Astfel, donarea de ovule, donarea de embrioni (inclusiv “adopţia prenatală”) şi maternitatea surogat sunt interzise în toate situaţiile. Prin interzicerea donărilor de ovule, precum şi a fertilizării heterologe in vitro, legiuitorul austriac a considerat că reproducerea umană asistată medical trebuie să aibă loc similar reproducerii naturale. Principiul de drept civil conform căruia mater semper certa est, pater est quem nuptiae demonstrant (mama este întotdeauna sigură)  trebuie respectat, pentru evitarea situaţiei în care două femei să pretindă a fi mame biologice ale aceluiaşi copil, dar şi pentru evitarea oricărui conflict dintre mama biologică şi mama genetică. 

Legea privind medicina reproducerii din 1992 a modificat Codul civil, respectiv reglementările privind căsătoria şi regulile de jurisdicţie. 

Filiaţia copilului născut este prevăzută de Secţiunea 156 (a): Dacă soţul mamei a consimţit sub forma unei achiesări în instanţă sau printr-un act autentificat la notar la reproducerea umană asistată medical folosind sperma unui terţ, legitimitatea copilului născut ca rezultat al utilizării spermei terţului nu poate fi contestată. 

Secţiunea 163 (1) stabileşte paternitatea în cazul copilului în practica reproducerii umane asistate medical: bărbatul a cărui spermă a fost folosită este prezumat a fi tatăl copilului. 

Legea privind căsătoria a fost modificată: un soţ nu poate invoca drept motiv de divorţ refuzul celuilalt soţ de a recurge la reproducerea umană asistată medical.
Legea federală din 1992 prevede la Secţiunea 2 alin.(1): Reproducerea umană asistată medical este permisă doar în cadrul căsătoriei sau al unei relaţii similare căsătoriei. În plus, subliniază nevoia de a explora toate alternativele înainte de a apela la practica reproducerii medicale asistate medical. Deşi sperma terţului poate fi folosită atunci când este necesar, ovulele şi celulele viabile pot fi folosite doar pentru femeia de la care se obţin. Conform Secţiunii 9 alin.(3): Folosirea unui amestec de spermă de la diferite persoane nu este permisă în scopul reproducerii umane asistate medical.
Dreptul austriac pune accent pe dreptul copilului de a obţine informaţia legată de originea sa biologică. Secţiunea 20 alin.(2) prevede: Copilul născut ca rezultat al folosirii spermei unui terţ are dreptul, dacă solicită acest lucru, atunci când a împlinit vârsta de 14 ani, să consulte datele la care se referă Secţiunea 15, subsecţiunea 1 şi să obţină respectiva informaţie. Datele care trebuie colectate de instituţia sanitară includ numele întreg al donatorului, titlul ereditar atunci când este cazul, data şi locul naşterii, naţionalitatea, domiciliul şi rapoartele medicale.
BELGIA

Cadrul normativ privind tehnicile de reproducere umană asistată medical cuprinde Legea din mai 2003 privind cercetarea asupra embrionilor in vitro (Monitorul belgian din 28.05.2003)
 şi Legea din 6 iulie 2007 privind reproducerea umană asistată medical şi destinaţia embrionilor supranumerari şi a gameţilor, cu modificările ulterioare.

Legea belgiană privind reproducerea umană asistată statuează că procedurile de fertilizare in vitro, precum şi crioconservarea embrionilor, gameţilor, gonadelor şi fragmentelor de gonade nu se pot realiza decât în centre de specialitate. Prelevarea de gameţi, implantarea de embrioni şi inseminarea cu gamenţi sunt proceduri destinate femeilor majore, cu vârste de maximum 45 de ani. Prelevarea pentru crioconservare a gameţilor, a embrionilor supranumerari, a gonadelor sau fragmentelor de gonade sunt proceduri care pot fi aplicate, la indicaţia medicală, şi unei persoane minore. 

Legea prevede că autorii proiectului parental trebuie să încheie o convenţie cu centrul de fertilizare ales, precizând că atunci când este vorba despre un cuplu, convenţia trebuie semnată de ambii parteneri. Legislaţia belgiană este permisivă, oferind dreptul la aceste proceduri cuplurilor heterosexuale, cuplurilor de femei, dar şi femeilor singure, decizia aplicării procedurilor revenind echipei medicale, care, potrivit legii, are drept de refuz, invocând „clauza de conştiinţă”.

Embrionii supranumerari pot fi conservaţi în vederea realizării unui proiect parental imediat sau ulterior şi, în niciun caz, nu pot face obiectul unei afectări diferite de aceea stipulată în convenţie.

În cazul în care autorii unui proiect parental au recurs la crioconservarea embrionilor supranumerari pentru un proiect parental ulterior, expres prevăzut în convenţie, implantarea post-mortem a embrionilor este posibilă. Se va putea recurge la procedura implantării post-mortem în termen de 6 – 24 luni de la data decesului. Perioada de crioconservare a embrionilor pentru un proiect parental ulterior este de maximum 5 ani; după expirarea acestui termen, vor fi aplicate clauzele din convenţie referitoare la această situaţie (distruşi, donaţi, afectaţi cercetării etc.).

Donarea embrionilor supranumerari este permisă, se face cu titlu gratuit, este anonimă, iar comercializarea acestora este interzisă. Sunt interzise, de asemenea, donarea embrionilor supranumerari în scopul eugeniei, respectiv selecţia sau amplificarea caracteristicilor genetice non-patologice ale speciei umane şi donarea axată pe selectarea sexului, cu excepţia situaţiilor în care această selecţia permite separarea embrionilor cu maladii legate de sex. Este interzisă implantarea simultană a embrionilor proveniţi de la donatori diferiţi. Embrionii unui donator pot conduce la naşterea de copii de către cel mult şase femei diferite. Din punct de vedere juridic, în cazul cuplului format din două femei, acestea sunt considerate ca fiind o singură femeie. Inseminarea simultană cu gameţi provenind de la donatori diferiţi este interzisă.

Se păstrează intacte regulile de filiaţie de drept comun, astfel cum sunt prevăzute de Codul Civil: nici donatorul şi nici beneficiarii nu pot deschide niciun fel de acţiune în stabilirea filiaţiei sau a efectelor patrimoniale ale acesteia (art.27). Legea nu reglementează problema filiaţiei copilului conceput post-mortem, nici aceea a capacităţii sale succesorale. 

În cazul donării de gameţi, prin decret regal este stabilită o indemnizaţie care să acopere cheluielile de transport şi pierderile salariale ale donatorului. În cazul donării de ovule, sunt incluse şi cheltuielile inerente de spitalizare. 

BULGARIA

Procedurile privind reproducerea asistată medical în Bulgaria sunt reglementate prin intermediul Legii privind sănătatea adoptată în anul 2004 şi prin Ordinul nr.28 privind activităţile de reproducere asistată din anul 2007, ulterior modificat în 29 iulie 2011.  
Potrivit art. 129 din cadrul Legii privind sănătatea, reproducerea umană asistată poate fi utilizată în cazul bărbaţilor şi femeilor ale caror funcţii reproductive nu permit reproducerea pe cale naturală.  Reproducerea asistată medical se referă la toate acele activităţi care constau în „aplicarea metodelor medicale pentru fertilizarea unui ovul situat în interiorul sau în exteriorul corpului unei femei” şi extracţia unui ovul de la o femeie şi implantarea acestuia în corpul aceleiaşi femei sau în corpul altei femei. Potrivit art. 134 „ovulele, spermatozoii şi ovulele fertilizate, care nu au fost folosite pentru a crea descendenţi, pot fi furnizate instituţiilor medicale, de educaţie şi cercetare, în Bulgaria sau în străinătate, în scopuri medicale, de cercetare şi educaţionale cu obţinerea în prealabil a consimţământului informat al donatarului sau în cazul ovului fertilizat, cu consimţământul informat al celor doi donatori. Exportul şi importul ovulelor, spematozoizilor şi zigoţilor este reglementat prin intermediul secţiunii 36, 37 şi 38 din cadrul Legii privind transplantul organelor, ţesuturilor şi celulelor. În cadrul art.135 este stipulată interzicerea selecţiei genului descendenţilor cu exceptia prevenirii unor boli genetice, orice intervenţie care vizează modificarea genomului uman putând fi realizată numai cu scopul prevenirii unei maladii sau pentru terapie şi nu cu scopul declarat de a produce modificări ale genomului descendentului. De asemenea, se interzice clonarea reproductivă a persoanelor, inclusiv cu scopul donării organelor, ţesuturilor şi celulelor. Conform legii, pot avea loc experimente 
în cazul surplusului de embrioni rezultaţi în urma fertilizării în vitro, cu acceptul prealabil al donatorilor. 
Ordinul nr.28 privind activităţile de reproducere asistată reglementează următoarele aspecte: procedura de fertilizare in vitro poate fi efectuată în cazul femeilor de până în 51 de ani, celibatare sau aflate într-o relaţie; nu există limite privind criconservarea unui anumit număr de ovule, spermatozoizi sau embrioni; numărul de embrioni care urmează să fie implantaţi este stabilit în mod individual; diagnoza genetică de preimplantare şi selecţia genului sunt permise numai cu scopul evitării transmiterii bolilor genetice. 
Donarea de spermă şi ovule este permisă, cu condiţia ca donatoarea de ovule să aibă cel puţin un copil născut anterior, iar în urma donării de spermatozoizi să rezulte cel mult 5 naşteri.

CROAŢIA

În urma procesului de aderare la Uniunea Europeană, Croaţia a înlocuit prevederile restrictive privind reproducerea, elaborate în decursul anului 2009, cu unele mai liberale, prevăzute în cadrul Legii privind reproducerea asistată medical adoptată în anul 2012. Legea permite cuplurilor care coabitează şi femeilor singure accesul la programele medicale de reproducere asistată medical. De asemenea, este permisă prin lege donarea de gameţi şi embrioni precum şi crioconservarea lor de până la 5 ani, cu posibilitatea extinderii acestui termen. Selecţia genului embrionilor este permisă numai pentru prevenirea anumitor boli genetice. Maternitatea surogat şi clonarea sunt interzise prin lege. 
CEHIA
În Cehia, procedurile de reproducere asistată medical sunt reglementate prin intermediul Legii nr. 227/2006 privind cercetarea celulelor stem embrionare umane şi alte aspecte conexe, modificată şi completată ulterior. În cadul Sectiunii 3 a Legii este stipulat faptul că cercetarea asupra celulelor stem embrionare umane poate fi desfăşurată numai în baza unei autorizaţii obţinute de la Ministerul Educaţiei, Tineretului şi Sportului. Secţiunea nr. 20 a Legii interzice: crearea embrionilor umani în alte scopuri decât pentru implantarea în corpul unei femei; importul sau exportul de embrioni umani; implantarea unui embrion uman în uterul altei specii de animale; implantarea unui genom uman în celulele altei specii de animale sau vice versa sau manipularea celulelor stem embrionare umane în timpul cercetării cu scopul creării unei noi specii de oameni. 
În Cehia, este permisă examinarea embrionilor numai în anumite cazuri care se referă la transmiterea de boli pe cale genetică şi excluderea unor defecte genetice ale embrionilor înainte ca aceştia să fie implantaţi în cavitatea uterină. Doar cuplurile căsătorite pot avea acces la procedurile de reproducere asistată medical cu consimţământul scris al ambilor parteneri. Reproducerea asistată medical poate fi accesibilă femeilor aflate la vârsta reproducerii, fiind permisă numai fertilizarea omoloagă. Femeile adulte între 18 şi 35 de ani îşi pot dona ovulele şi bărbaţii aflaţi între 18 şi 40 de ani îşi pot dona sperma în cadrul procedurilor de reproducere asistată medical. Este interzisă prin lege posibilitatea alegerii genului copilului, cu excepţia evitării unor boli genetice.  
Donarea de ovocite este anonimă, voluntară şi gratuită în Republica Cehă. Legea nr.373/2011 despre serviciile medicale specifice stipulează că pentru inseminarea artificială a unei femei pot fi folosiţi gameţi donaţi de către o donatoare anonimă. Donatoarea nu trebuie să fie o persoană lipsită de discernământ sau cu capacitate restrânsă de exerciţiu. Furnizorul de metode şi proceduri de reproducere asistată este obligat să asigure anonimatul reciproc între donatoare şi cuplul infertil, precum şi între donatoare şi copilul născut. Clinica, care a efectuat evaluarea medicală a donatoarei anonime, este obligată să păstreze datele despre starea medicală a acesteia pe o perioadă de 30 de ani de la momentul efectuării fertilizării artificiale. Pe baza unei cereri scrise, clinica este de asemenea obligată să înmâneze pacientei sau unei persoane adulte născute prin metodele reproducerii asistate un raport medical al donatoarei. Nu există niciun aranjament financiar sau taxă destinată donatoarei după recoltarea gameţilor. Clinica îi plăteşte donatoarei doar cheltuielile suportate în legătură cu donarea de gameţi şi care pot fi demonstrate practic şi economic. 
 DANEMARCA
În Danemarca, practicile de reproducere umană asistată medical trebuie să aibă ca obiectiv unirea unui ovul nemodificat genetic cu un spermatozoid nemodificat genetic. Iniţial, fertilizarea artificială era accesibilă doar cuplurilor căsătorite sau aflate într-o relaţie conjugală similară unei căsătorii heterosexuale.

Reglementarea reproducerii umane asistată medical s-a realizat prin intermediul Legii nr.460 din iunie 1997 privind fertilizarea artificială legată de tratamentul medical, diagnostic şi cercetare, urmând ca în anul 2006 să fie adoptată Legea nr. 535/2006 care aduce următoarele modificări cadrului legislativ existent:

· extinderea periodei de tratament în cadrul spitalelor locale, 

· asigurarea accesului femeilor celibatare şi cuplurile homosexuale de natură feminină la reproducerea asistată medical, 
· efecturea evaluării incompatibilităţii parentale, 
· prelungirea perioadei de stocare a ovulelor crioconservate de la 2 la 5 ani. 
Prin intermediul Ordinului nr.1724/2006 privind fertilizarea artificială a fost autorizată inseminarea ovulelor în scopul cercetării. Este permisă atât fecundarea omoloagă cât şi cea heterologă. Conform legii, în eventualitatea decesului donatorului, fecundarea omoloagă presupune imposibilitatea utilizării materialului genetic şi distrugerea acestuia. În cazul fecundării heterologă, donatorul de spermă trebuie să rămână anonim, neavând acces la informaţiile privind părinţii copilului. 
Practica reproducerii umane asistate medical este interzisă în cazul mamelor cu vârste de peste 45 ani
. De asemenea, este interzis să se contribuie în orice mod la vânzarea unui ovul fertilizat sau nu. Ovulul fertilizat poate fi păstrat viu cel mult 14 zile în afara uterului femeii. Transplantul de ovare în scopul remedierii sterilităţii sau infertilităţii este interzis. La moartea femeii sau a bărbatului, în caz de separaţie sau divorţ, ori la sfârşitul perioadei de crioconservare de cinci ani ovulele trebuie distruse. Dreptul danez interzice maternitatea surogat şi alegerea prenatală a sexului copilului. 
Danemarca a semnat Convenţia Consiliului Europei privind Drepturile Omului şi Biomedicina din 4 aprilie 1997. Tratatul nr.164 a fost ratificat pe 10 august 1999 şi a intrat în vigoare pe 1 decembrie 1999. Tratatul nr.164 include interdicţia: Folosirea tehnicilor de reproducere umană asistată medical nu este permisă în scopul alegerii sexului viitor al copilului, cu excepţia cazului în care o boală genetică gravă legată de sex trebuie evitată.

ESTONIA

Reproducerea umană asistată medical este reglementată prin Legea privind inseminarea artificială şi protecţia embrionului din 11 iunie 1997cu modificările ulterioare
. 
Inseminarea artificială este disponibilă femeilor cu vârsta până în 50 de ani. Această procedură presupune obţinerea consimţământului celor implicaţi şi nu este niciodată forţată. Conform legii, inseminarea artificială nu este influenţată de starea civilă sau de preferinţa sexuală, fiind accesibilă şi femeilor singure. Este permisă conservarea embrionilor până în a 14-a zi de la fertilizarea ovulului şi crioconservarea embrionilor timp de maxim 7 ani.  Luând în considerare populaţia Estoniei (mai puţin de 1,3 milioane), donatorul de spermă poate dona material genetic pentru maxim 6 femei diferite. Transferul ovulului sau al embrionului de la o femeie la alta este permis doar dacă reprezintă singura metodă posibilă de fertilizare. Este permis transferul a maximum 3 embrioni. Legea prevede tranferul de embrioni concepuţi din ovulele provenite de la femei donator de maximum 35 de ani precum şi de la femei de peste 35 de ani în cazul în care acestea sunt rude cu femeia receptor. Transferul embrionului conceput din ovulul unei femei este permis după ce ovulul a fost crioconservat timp de 6 luni, cu excepţia cazului în care femeia receptor doreşte ca acesta să fie tranferat într-un timp mai scurt, fiind informată în legătură cu posibilele riscuri. Orice bărbat până în 40 de ani şi orice femeie până în 35 de ani, aflaţi în deplinătatea facultăţilor mintale şi fizice, care au fost de acord cu donarea gameţilor în scopul inseminării artificiale, după semnarea anterioară a unui contract scris în acest sens, pot fi donatori de gameţi. Donatorul de gameti are dreptul la remuneraţie în urma actului de donaţie, la protecţia anonimatului, fiind obligat să se supună examinării medicale şi să nu solicite informaţii privind părinţii copilului sau să aibă pretenţii în privinţa stabilirii maternităţii sau paternităţii copilului. Dreptul estonian cere instituţiei medicale să păstreze o listă a caracteristicilor biologice şi sociale ale donatorului. Copilul poate obţine o listă a acestor date de la registrul de date privind familia la împlinirea majoratului. Este permisă folosirea spermei criconservate de la donatorii testaţi pentru depistarea bolilor cu transmitere sexuală. Clonarea fiinţelor umane este interzisă prin lege. Maternitatea surogat este interzisă.
Conform legii, fertilizarea in vitro şi transferul de gameţi sunt incluse pe lista serviciilor medicale compensate din Fondul de Asigurări de Sănătate din Estonia, precum şi serviciile de sănătate furnizate cu 90 de zile înaintea fertilizarii in vitro şi a transferului de gameţi. De 
asemenea, medicaţia prescrisă în vederea efectuării tratamentului ambulatoriu este compensată. Toate pacientele aflate până în 40 de ani şi care beneficiază de asigurări sociale sunt eligibile în privinţa acordării compensării tratamentului si procedurii medicale.
FINLANDA

Legea nr.1237/2006 privind tratamentele de reproducere umană asistată
 a fost adoptată pe 22 decembrie 2006.

Conform legii, prin cuplu se înţelege femeia şi bărbatul care sunt căsătoriţi sau se află într-o relaţie asemănătoare căsătoriei. Femeia necăsătorită sau care nu se află într-o relaţie similară căsătoriei poate fi tratată dacă îndeplineşte anumite condiţii.

Dreptul finlandez interzice:

1) gameţii şi embrionii manipulaţi genetic;

2) embrionii clonaţi;

3) folosirea de gameţi şi embrioni în scopul cercetării.

Gameţii donatorului pot fi folosiţi pentru maximum cinci recipienţi de tratament de reproducere asistată medical. Este permisă selectarea gameţilor sau embrionilor în vederea evitării apariţiei unor boli genetice grave. Medicul curant poate selecta gameţii donatorului care se aseamănă din punct de vedere fizic cu părintele beneficiar, cu excepţia situaţiei în care acesta din urmă îşi manifestă alte preferinţe.

Gameţii stocaţi şi embrionii sunt distruşi atunci când furnizorul de servicii medicale află decesul persoanei care a donat gameţii sau ai cărei gameţi au dat naştere la embrioni.

Gameţii şi embrionii stocaţi pentru tratamentul infertilităţii unei persoane sunt distruşi fără întârziere atunci când furnizorul de servicii medicale primeşte o solicitare în acest sens de la persoana care a donat gameţii sau, în ceea ce priveşte embrionii, de la oricare dintre persoanele ai căror gameţi au dat naştere la embrioni.

Gameţii donaţi sau embrionii sunt distruşi fără întârziere atunci când se observă la o inspecţie fizică sau prin alte mijloace că ei nu pot fi folosiţi în reproducerea umană asistată medical sau când donatorul şi-a retras consimţământul privind folosirea gameţilor în reproducerea umană asistată medical. Gameţii donaţi şi embrionii sunt distruşi în termen de 10 ani de la data donaţiei. Gameţii şi embrionii pot fi folosiţi şi în alt scop legal după obţinerea consimţământului de la donatori. 
Reproducerea umană asistată medical nu se poate realiza dacă:
1. consimţământul scris al persoanei care primeşte tratamentul nu a fost obţinut;
2. oricare dintre părţile cuplului care primeşte tratamentul s-a căsătorit cu un terţ;
3. graviditatea ar constitui un risc substanţial pentru sănătatea femeii sau a copilului datorită vârstei sau sănătăţii femeii;
4. persoana care a consimţit la reproducerea umană asistată medical şi-a retras consimţământul sau a murit;
5. este evident că dezvoltarea armonioasă a copilului nu poate fi garantată sau
6. există un motiv pentru a se prezuma oferirea spre adopţie a viitorului copil.
 Decizia de a acorda tratament de reproducere umană asistată medical se ia de către medicul curant după întrunirea condiţiile de acordare a tratamentului.

Metoda utilizată în tratamentul de reproducere umană asistată medical, îndeplinirea oricăror condiţii impuse, data/datele de utilizare a metodei şi confirmarea gravidităţii sunt înregistrate în copia arhivată a consimţământului la tratament. Furnizorul de servicii oferă persoanei care a primit tratmentul de reproducere umană asistată aceste date, odată solicitate.

Furnizorul de servicii care oferă tratament de reproducere umană asistată medical notifică furnizorul de servicii care a colectat donaţia atunci când a rezultat naşterea unui copil, iar sperma utilizată în tratament este provenită de la un donator care îşi doreşte să fie confirmat drept tată.
Gameţii pot fi donaţi de către persoanele de peste 18 ani, supuse unui examen medical, avându-se în vedere următoarele aspecte:
· donarea gameţilor nu ridică o problemă de sănătate pentru aceştia;

· donatorii nu au o boală ereditară gravă sau orice boală transmisibilă care ar putea cauza femeii care primeşte tratament de reproducere umană asistată medical sau viitorului copil o boală gravă. 
În ciuda prevederilor privind protecţia datelor personale, informaţia care descrie culoarea pielii donatorului, a ochilor şi a părului, precum şi înălţimea şi originea etnică a donatorului poate fi colectată şi înregistrată în legătură cu examinarea fizică a donatorului. Nicio altă informaţie privind donatorul nu poate fi pastrată.

Un cuplu poate dona embrioni creaţi suplimentar pentru tratamentul altor persoane. Pentru donaţie este necesar atât consimţământul femeii cât şi al bărbatului, ambii fiind consideraţi donatori. Prevederile privind donaţia şi transferul de gameţi se aplică şi în cazul donaţiei şi transferului de embrioni.

În pofida prevederilor privind nedivulgarea de informaţii, o persoană care s-ar fi putut naşte dintr-un gamet sau embrion donat are dreptul, la atingerea vârstei majoratului (18 ani), să obţină de la furnizorul de servicii o copie a consimţământului la tratament precum şi a codului donatorului şi, prin coroborarea registrului donaţiei cu codul, să afle identitatea donatorului.

În cazul în care tratamentul de reproducere umană asistată a fost furnizat şi donatorul spermei şi-a dat consimţământul pentru a fi confirmat ca tată al copilului născut ca rezultat al unui asemenea tratament, mama şi copilul au dreptul să afle de la furnizorul de servicii codul donatorului şi, prin coroborarea registrului donaţiei cu codul, să afle identitatea donatorului
.   
Tratamentul infertilităţii cu ajutorul mamelor surogat este interzis prin lege.

FRANŢA

Cadrul legal în materia donării de ovule îl reprezintă Legea nr.2011-814 din 7 iulie 2011 privind bioetica
, care modifică vechiul act normativ adoptat în anul 2004.

Prevederi menţinute:

· anonimatul donării de gameţi. S-au născut polemici pe tema dreptului de a cunoaşte originea gameţilor, iar Adunarea Naţională a adoptat un amendament pentru a respinge această posibilitate;
· interzicerea reproducerii prin mame-surogat (art.16-7 din Codul Civil rămâne neschimbat). Doctrina cercetează consecinţele pentru copilul născut de o mamă surogat, precum şi decalajul dintre filiaţia juridică şi cea naturală.

· interzicerea transferului de embrioni post-mortem. Această interdicţie este privită ca o consecinţă a încheierii proiectului parental, considerat esenţial.

În materie de asistenţă medicală pentru procreare:

a) infertilitatea trebuie diagnosticată pe cale medicală (art.33);

b) procedurile sunt destinate cuplurilor heterosexuale. Senatul a propus o versiune prin care acestea să fie accesibile şi cuplurilor homosexuale, însă Adunarea Naţională a respins-o; ţinând cont de conceptul actual de „familie”, această variantă este de neconceput.
 Principul interzicerii cercetărilor pe embrion şi celule stem este menţinut (art.40-41). Totuşi, pot fi efectuate cercetări dacă sunt întrunite următoarele condiţii:

· existenţa unui scop ştiinţific justificat;

· cercetarea este de natură să permită progrese medicale majore; raţiunea este ca cercetarea să aibă un beneficiu direct optim;

· este stabilit în mod expres că este imposibil să se obţină rezultatul dorit printr-o cercetare care nu foloseşte embrioni umani, celule stem embrionare sau linii de celule stem;

· proiectul de cercetare şi condiţiile de punere în aplicare a acestuia respectă principiile etice cu privire la cercetarea pe embrioni şi celule stem embrionare.
Alte modificările adoptate:
a) în materia asistenţei medicale pentru procreare:

· este abrogată prevederea potrivit căreia cei doi parteneri sau concubini trebuie să aibă doi ani de viaţă în comun (art.33);

· este autorizată tehnica congelării ultra-rapide a ovocitelor (art.31);

· moaşele pot face parte din echipa medicală care aplică procedura (art.38).

b) în materie de donare:

· informaţiile în acest domeniu vor fi accesibile în licee (art.312.17-2 din Codul educaţiei
) şi pe durata cursurilor în cadrul serviciului naţional (art.L.114-3 din Codul serviciului naţional
);

· autorizarea donării „încrucişate” de organe (art.L.1231-1, Codul sănătăţii publice
);

· donatorul de gameţi nu mai este condiţionat de procreerea anterioră (art.L.1244-2
).

În plus, în ceea ce priveşte diagnosticul prenatal, care are scopul de a detecta in utero o eventuală boală deosebit de gravă, art.20 din Lege (art. L.2131-1 din Codul sănătăţii publice) prevede că fiecare femeie gravidă primeşte în timpul unui consult medical, informaţii corecte, clare şi adecvate situaţiei despre posibilitatea de a solicita examene de biologie şi imagistică medicală, pentru a evalua dacă embrionul sau fătul prezintă o afecţiune care ar putea modifica cursul sau monitorizarea sarcinii”. Obiectivul acestei măsuri este utilizarea pe scară largă a testelor de screening.

GERMANIA
Practicile de reproducere umană asistată medical sunt strict reglementate. Baza legală pentru reproducerea umană asistată medical o constituie Legea privind protecţia embrionului (Embryonenschutzgesetz)
, adoptată în decembrie 1990 şi intrată în vigoare la 1 ianuarie 1991. Cele 13 secţiuni din această lege fac parte din dreptul penal. Scopul legii este împiedicarea întrebuinţării greşite a tehnicilor de reproducere umană asistată medical.

Reproducerea umană este rezervată doar cuplurilor heterosexuale şi vizează doar donarea de spermă. Este obligatorie exprimarea consimţământului, acesta având ca efect direct stabilirea filiaţiei faţă de copil. Embrionii sunt consideraţi persoane umane din momentul concepţiei, neputând fi creaţi decât în scopul de a fi folosiţi la reproducere. Donatorul nu este protejat din punct de vedere al identităţii, datorită consacrării constituţionale a dreptului cunoaşterii originii. Filiaţia se stabileşte faţă de părinţii care şi-au exprimat consimţământul. Există posibilitatea de a se stabili filiaţia faţă de donator, ca părinte biologic, acesta nefiind protejat de lege, dar obligaţiile părinteşti rămân în sarcina bărbatului care şi-a exprimat consimţământul pentru conceperea copilului.

Folosirea neadecvată a tehnicilor de reproducere umană asistată medical atrage pedeapsa cu închisoare de până la 3 ani sau amendă pentru transferul unui ovul nefertilizat de la o femeie la alta şi întreprinderea de acţiuni de înlocuire sau de donare de embrioni. Alegerea sexului este, de asemenea, interzisă, cu excepţia cazului în care este diagnosticată o boală ereditară legată de sex. Medicul care încalcă interdicţia stabilirii sexului poate primi pedeapsa cu închisoare de până la un an sau amendă.

Reproducerea umană asistată medical este permisă doar în contextul unei relaţii heterosexuale, fie căsătorie, fie relaţie de cuplu stabilă. Donarea de spermă este permisă, însă donarea de ovule sau embrioni este interzisă. Singura excepţie este donarea embrionului neimplantat sau incidental neplanificat, respectiv un embrion suplimentar apărut neintenţionat nu poate fi implantat în uterul femeii de la care a fost prelevat. În această situaţie, embrionul suplimentar rămas neimplantat poate fi implantat altei femei care va fi considerată mamă a copilului. Donaţia se consideră preferabilă distrugerii embrionului. Regimul juridic al acestui tip de donaţie este similar cu cel al adopţiei. Copiii adoptaţi sunt încunoştiinţaţi în legătură cu părinţii lor biologici. În mod similar, copiii născuţi ca rezultat al practicilor de reproducere umană asistată medical implicând terţi donatori se consideră că au dreptul la informaţia legată de originile lor. Înregistrările privind identitatea şi caracteristicile donatorului se păstrează. Informaţiile privind donatorul sunt disponibile copiilor atunci când aceştia ating majoratul. 

Legea germană privind protecţia embrionului interzice clonarea. Crearea unui embrion identic din punct de vedere genetic cu un alt embrion, fetus sau individ aflat în viaţă sau decedat constituie infracţiune. Implantarea unui embrion creat astfel constituie infracţiune.

Aceeaşi
 lege interzice inseminarea post-mortem: se pedepseşte cu amendă sau închisoare de până la 3 ani persoana care procedează, cu intenţie, la inseminarea post-mortem. Cu toate acestea, legea prevede că femeia care beneficiază de o astfel de inseminare nu este sancţionată.

Legea nu se pronunţă în mod explicit cu privire la transferul de embrioni post-mortem. Se prevede doar că „medicul poate conserva embrioni umani, precum şi ovule umane care au fost fecundate în mod natural sau artificial".

Problemele juridice legate de maternitatea surogat au dus la modificarea art.1591 din Codul civil (Bűrgerliches Gesetzbuch – BGB)
, care defineşte ca mamă a copilului femeia care i-a dat naştere. Această modificare legislativă s-a produs pentru ca mama biologică care a donat ovulul sau embrionul să nu fie considerată mamă. Art.1591 BGB stabileşte consecinţele în planul dreptului civil, prin privarea donatoarei de ovule de posibilitatea de a pretinde maternitatea printr-o acţiune în constatare declaratorie şi, totodată, are drept scop descurajarea substituţiei de mame. 

GRECIA
Legea nr. 3305/2005 adoptată pe 27 ianuarie 2005 reglementează tehnicile de reproducere umană asistată medical. Legislaţia grecească privind reproducerea umană asistată medical este una dintre cele mai avansate din Europa. Ea asigură şi protejează cuplurile care doresc să conceapă, acoperind problemele medicale şi biologice şi stabilind principii bioetice. Principalul obiectiv este ca tehnicile de reproducere umană asistată medical să servescă cel mai bine interesul copilului care urmează să se nască.

Principiile prevăzute în legislaţie sunt:

- tehnicile de reproducere umană asistată medical sunt licite şi permise femeilor până în 50 de ani, aceasta fiind considerată vârsta maximă până la care se poate procrea;

- donarea de ovule şi spermă este permisă, însă este necesar consimţământul scris al soţiei, soţului sau partenerului;

- diagnosticul genetic de preimplantare este permis, cu consimţământul partenerilor, pentru a se afla dacă embrionii prezintă malformaţii genetice;

- alegerea sexului copilului este interzisă, cu excepţia cazului în care trebuie evitată o boală ereditară gravă determinată de sex;
- clonarea în scopul reproducerii este interzisă;

- crioconservarea materialului genetic sau de ovule fertilizate este permisă;

- ovulele fertilizate pot fi cedate laboratoarelor de cercetare cu acordul prealabil al donatorilor, totodată putând fi donate altui cuplu sau distruse; în cazul în care nu există nicio declaraţie cu privire la utilizarea lor, ovulele fertilizate pot fi crioconservate timp de 5 ani, urmând a fi distruse sau folosite pentru cercetare;

- substituţia de mame este permisă. Aceasta se referă la cazurile în care o femeie gravidă dă naştere unui embrion străin conceput prin IVF (fertilizare in vitro) în locul altei femei care doreşte să aibă un copil dar nu poate rămâne însărcinată din motive medicale. Mamele surogat trebuie să fie examinate medical şi psihologic. Nu este permisă nicio tranzacţie financiară, cu excepţia cheltuielilor femeii însărcinate legate de teste, încetarea activităţii lucrative etc. Întreaga procedură necesită autorizare judecătorescă specială; ambele femei trebuie să fie rezidente în Grecia;
- centrele de reproducere umană asistată medical se înfiinţează şi operează cu autorizaţie de la organismul competent, prin acordul Autorităţii ce confirmă respectarea tuturor cerinţelor legale. Orice încălcări sunt supuse sancţiunilor administrative şi penale;

- vârsta maximă în cazul donatorilor de spermă este de 40 ani, iar în cazul donatorilor de ovule este de 35 de ani;

- femeia singură şi cuplurile necăsătorite pot avea copii prin tehnici de reproducere umană asistată medical, dar în ambele cazuri este necesară o declaraţie notarială;

- donatorii trebuie să susţină teste clinice şi de laborator şi nu trebuie acceptaţi dacă suferă de boli erditare, genetice sau contagioase. Folosirea spermei proaspăt recoltată de la un terţ donator este interzisă, în schimb este permisă doar folosirea spermei crioconservate
.

ITALIA

Italia a adoptat Legea nr. 40/2004 privind tehnica de reproducere asistată (ART)
 fiind considerată una foarte restrictivă. Sunt interzise tehnicile heterologe, nefiind admisă folosirea de material genetic care nu aparţine cuplului. Accesul este permis doar cuplurilor heterosexuale, căsătorite sau nu, cu scopul de a rezolva problemele legate de reproducere, care apar ca rezultat al sterilităţii sau infertilităţii. Sunt eliminate tratamentele în cazul cuplurilor de homosexuali, persoanelor singure şi cuplurilor fertile care au boli genetice. O asemenea reglementare derivă din interpretarea principiului constituţional potrivit căruia familia se bazează pe căsătoria între persoane adulte de sex opus. Legea nu impune solicitanţilor să demonstreze stabilitatea relaţiei lor. Copiilor născuţi astfel, fiind rude de sânge cu părinţii, li se aplică regulile de drept comun pentru stabilirea filiaţiei, iar acţiunea în tăgada paternităţii este interzisă în acest caz.
În ceea ce priveşte inseminarea şi transferul embrionilor post-mortem, aceste practici sunt interzise. Accesul la reproducerea umană asistată medical este rezervată doar cuplurilor în care ambii parteneri sunt în viaţă. Codul de deontologie medicală interzice profesioniştilor în domeniu să realizeze "orice formă de reproducere asistată medical după decesul partenerului".
În anul 2009, Curtea Constituţională a hotărât ridicarea restricţiilor stipulate în cadrul paragrafelor 2 şi 3 din Secţiunea 14 a Legii nr.40/2004, care prevedeau interzicerea crioconservării şi stipulau fertilizarea a mai mult de 3 ovule în acelaşi timp în cadrul tratamentului de fertilizare in vitro precum şi implantarea tuturor embrionilor simultan în uterul femeii. Astfel, specialiştilor în reproducere asistată din Italia li s-a acordat dreptul de a decide asupra numărului de embrioni care urmează a fi implantaţi pentru obţinerea unei sarcini viabile. Problema criconservarii embrionilor pe timp îndelungat a rămas însă nerezolvată. 
Un alt moment important pentru reglementarea domeniul reproducerii umane asistate în Italia îl reprezintă decizia Curtii Constitutionale nr. 162 din data de 9 aprilie 2014
, prin intermediul căreia s-a hotărât intrarea în legalitate a donării de ovule. Au fost declarate neconstituţionale articolele din cadrul Legii nr.40/2004, care interzicea fertilizarea heterologă, respectiv donarea de gameţi de către o a treia persoană din afara cuplului şi inseminarea ovulelor fecundate, precum şi aplicarea de penalităţi celor implicaţi. În iulie 2014, Ministerul Sănătăţii a anunţat o posibilă modificare legislativă, încă nerealizată. 
Cadrul legislativ actual funcţionează în baza ghidurilor concepute la nivelul regiunilor în septembrie 2014, care oferă un cadru operaţional omogen şi conţin indicaţii clinice.

Donarea de gameţi este gratuită şi voluntară, în data de 10 martie 2015  născându-se primi copii concepuţi în urma donării de gameţi pe teritoriul italian. Prin intermediul Registrului Naţional este asigurată trasabilitatea dintre donator şi nou născut. O dată cu hotărârea Curţii Constituţionale, este permisă şi importarea de gameţi. Bărbaţii între 18-40 de ani şi femeile între 20-35 sunt consideraţi donatori eligibili. Donatorii nu trebuie să fi fost supuşi unor proceduri anterioare de inseminare sau să-şi fi crioconservat gameţii.

O persoana poate primi gameţi în condiţiile în care a fost diagnosticată cu sterilitate ireversibilă şi infertilitate. În general, femeile care beneficiază de procedura de donare se află la vârsta fertilă cu o rezervă ovariană scăzută şi care au încercat anterior fertilizarea in vitro fără niciun fel de rezultat. 

MAREA BRITANIE
Prima iniţiativă de legiferare în domeniul reproducerii umane asistate medical s-a constituit în Raportul Warnock (1984)
. Comisia Warnock a fost înfiinţată în 1982 pentru a reconsidera  dezvoltările în domeniul fertilizării umane şi embriologiei. 
Prin raportul finalizat în 1984, Comisia recomanda norme statuare (legale, şi nu jurisprudenţiale) în ceea ce priveşte reproducerea umană asistată medical.

Reglementarea reproducerii umane asistate medical s-a realizat prin Legea privind fertilizarea umană şi embriologia din 1990 (Human Fertilisation and Embryology Act)
, ulterior completată şi modificată în anul 2008
. Autoritatea pentru Fertilizare Umană şi Embriologie (HFEA)
 şi Codul de practică
 bazat pe această lege constituie fundamentul practicii de reproducere umană asistată medical. Accentul este pus pe reglementarea profesională a serviciilor medicale de tratament a infertilităţii şi pe calitatea îngrijirii medicale. Centrele de tratament care oferă tehnici de reproducere umană asistată medical sunt autorizate de către HFEA. Accesul la tratament este flexibil, nefiind impuse cerinţe legate de starea civilă, iar serviciile sunt disponibile şi femeilor singure. Nu au fost impuse cerinţe obligatorii privind vârsta. 

Acţiunile strict interzise de articolele 3 şi 4 ale Legii din 1990 sunt:

- nicio persoană nu poate crea un embrion, nu-l poate depozita sau folosi în lipsa unei licenţe speciale;

- implantarea unui embrion viu în corpul unei femei, altul decât cel uman sau a unor gameţi vii, alţii decât cei umani este strict interzisă;

- nu se poate autoriza prin licenţe depozitarea sau folosirea de embrioni în situaţiile în care legea interzice strict acea depozitare sau folosire;

- nimeni nu poate implanta gameţi masculini sau feminini în corpul unei femei, decât dacă deţine o licenţă specială în acest sens. 

De asemenea, este foarte important consimţământul persoanelor implicate în reproducerea asistată medical.

 Legea privind fertilizarea umană şi embriologia adoptată în anul 2008 prevede respectarea interesului superior al copilului înainte de orice reproducere asistată medical. Totodată se renunţă la prevederea anterioară conform căreia clinicile specializate în reproducerea umană trebuie să ţină cont de "nevoia copilului de a avea un tată". Codul de practică recomandă recoltarea de ovule de la femei de până în 36 de ani. Ovulele pot fi depozitate în cadrul centrelor care deţin licenţă HFEA pentru o perioadă de maxim 10 ani. Conform prevederilor HFEA 2009 privind perioada de depozitare regulamentară pentru embrioni şi gameţi este permisă depozitarea ovulelor sau embrionilor pentru o perioadă mai lungă de 10 ani dacă donatorul, partenerul acestuia sau beneficiarul donaţiei de ovule sunt diagnosticaţi cu infertilitate prematură. Depozitarea pentru o perioadă mai lungă de 10 ani a ovulelor se face pe baza acordulului donatorului şi a unei recomandări medicale. Aceasta din urmă trebuie reînnoită odată la 10 ani după expirarea perioadei iniţiale de 10 ani. Perioada maximă de depozitare a materialului genetic nu poate excede 55 de ani. 

Nu există o limită de vârstă pentru receptorii donării de ovule. Conform Codului de practică şi a Legii privind egalitatea (2010), discriminarea persoanelor, inclusiv pe motiv de vârstă, este interzisă. 
Marea Britanie este unul din statele europene cu o legislaţie foarte permisivă în domeniul reproducerii. Există legi speciale pentru autorizarea maternităţii surogat şi reproducerea asistată medical, permiţându-se accesul cuplurilor heterosexuale căsătorite sau nu, cuplurilor de femei şi femeilor celibatare la aceste proceduri medicale. Se permite donarea de gameţi şi de embrioni, însă, prin noua lege din 2008, donarea nu mai este anonimă, fiind introdus dreptul copilului la cunoaşterea originii. Pentru copiii proveniţi din tehnici de reproducere umană asistată se impune prin lege trecerea în certificatul de naştere a menţiunii „cu donator”. Pentru cuplurile de femei s-a creat un sistem special de filiaţie (primul părinte şi al doilea părinte). Mai mult, în şcoli nu mai este permisă folosirea cuvintelor de mamă şi tată, ci doar cel de părinte, pentru a se evita discriminarea copiilor cu părinţi de acelaşi sex. 
Donatorii de ovule/ spermă au dreptul la compensaţii. Conform Codului de practică
  constituie infracţiune, pedepsită cu închisoare, amendă sau amândouă, oferirea sau primirea de bani sau beneficii în schimbul furnizării de gameţi şi embrioni în afara regulilor stabilite de către Autoritatea pentru Fertilizare Umană şi Embriologie. Centrele specializate în reproducere umană nu trebuie să accepte donatori cunoscuţi sau suspectaţi că au primit sau că intenţionează să primească bani sau alte beneficii neconforme regulilor stabilite de către Autoritate. Centrele medicale pot acorda donatorilor de spermă compensaţii de până la 35£ per vizită. De asemenea, centrele pot acorda compensaţii donatorilor de ovule în valoare de până la 750£ per ciclu de donaţii. Atunci când un donator nu finalizează ciclul de donaţii, clinica îl poate recompensa pentru serviciile aduse per vizită. Centrele medicale pot acorda compensaţii donatorilor în afara acelora stabilite de către HFEA pentru acoperirea cheltuielilor cu transportul, cazarea sau cheltuieli rezultate în urma îngrijirii copiilor. Cheltuielile suplimentare trebuie să fie rezonabile, să aibă legătură directă cu donarea de gameţi către centru şi să implice acoperirea de costuri efectuate numai pe teritoriul Marii Britanii. Donatorii care nu sunt rezidenţi permanenţi sunt recompensaţi în acelaşi mod ca şi rezidenţii, fără să li se acorde beneficii suplimentare pentru acoperirea cheltuielilor generate de transport. Centrele de reproducere umană pot oferi în schimbul donaţiei de ovule sau spermă în numele altor persoane reduceri de preţ la anumite servicii, servicii gratuite (ex: tratamente de fertilitate sau depozitare) sau acces rapid la serviciile medicale. 

În ceea ce priveşte importarea de gameţi din afara ţării, centrul medical poate acorda compensaţii donatorului în valoare de maximum 61,28£/zi dar nu mai mult de 250£ per ciclu de donaţii sau echivalentul sumei în monedă locală. Atunci când au loc donaţii de gameţi din afara ţării, centrul medical trebuie să ţină o evidenţă privind cheltuielile efectuate de către donator şi compensaţiile acordate acestora, precum şi chitanţele aferente cheltuielilor. 

Finanţarea tratamentelor de fertilitate de către Serviciul Naţional de Sănătate este hotărâtă la nivel local prin intermediul unor comisii medicale (“clinical commissioning groups”). Institutul Naţional pentru Sănătate şi Excelenţă în Îngrijire pune la dispoziţia comisiilor medicale ghidul privind practica clinică, intitulat: “Fertilitatea: evaluare şi tratamentul persoanelor cu probleme de fertilitate”
.  În cadrul ghidului este recomandat ca femeile aflate între 23-39 de ani, care au probleme de fertilitate precum blocarea trompelor uterine sau absenţa spermei şi care se confruntă cu aceste probleme de mai bine de 3 ani de zile, să beneficieze de finanţarea a până la 3 proceduri de fertilizare in vitro (IVF) sau injecţii intracitoplasmatice cu spermă (ICSI). Comisiile speciale au criterii diferite de eligibilitate în privinţa accesului la finanţare şi anume: indexul masei corporale, dacă pacienta are deja copii şi numărul tratamentelor de fertilitate efectuate anterior. Comisiile au dreptul să aprobe sau să respingă susţinerea procedurilor medicale.
În Marea Britanie este permisă maternitatea surogat
, reprezentând una dintre ramurile dificile ale dreptului din cauza problemelor etice, sociale si legale care apar odată cu acest subiect. Există doua mari principii care stau la baza înţelegerilor care se încheie în privinţa surogatului:

1. lipsa oricărui aranjament financiar atât între părinţii beneficiari şi mama surogat cât şi în privinţa unor terţe părţi care ar putea intermedia procedura;

2. mama surogat nu poate fi obligată din punct de vedere contractual să cedeze copilul născut, având dreptul să decidă dacă renunţă la copil sau nu.

Trebuie luat în considerare faptul că înţelegerile în privinţa maternităţii surogat nu sunt executorii precum contractele şi nici una dintre părţi nu le poate utiliza cu titlu executoriu în tribunalele din Marea Britanie.
O lege mai veche privind substituţia de mame (Surrogacy Arrangements Act), din 1985, a fost adoptată datorită îngrijorărilor opiniei publice. Aspectul comercial al înlocuirii a fost declarat ilicit. HFEA urmăreşte ca înlocuirea să nu aibă ca rezultat obţinerea de profit. 

Conform legii, mama reprezinta acea persoană care poarta şi dă naştere copilului. Dacă în momentul inseminării artificiale, mama surogat este căsătorită, soţul acesteia va fi considerat tatăl legal al copilului, cu excepţia cazului când acesta nu şi-a dat acordul cu privire la inseminarea artificială a embrionului. Prin intermediul Legii privind fertilizarea umană şi embriologia din 1990 au fost introduse o serie de completări legislative şi anume Ordinele Parentale (’Parental Orders”), ca şi  mijloc de transfer a dreptului parental de la mama surogat (şi partenerul acesteia, dacă există) către cuplul de părinţi receptori. Conform legii, mama surogat şi soţul acesteia trebuie să fie de acord cu ordinul parental, dar nu mai devreme de 6 săptămâni de la naşterea copilului. În vederea eliberării hotărârii trebuie întrunite următoarele elemente: 

- solicitanţii inseminării trebuie să fie căsătoriţi, să aibă 18 ani sau mai mult,

-copilul să fie conceput prin intermediul fertilizării in vitro, transferului intrafalopian de gameţi sau a inseminării cu celule de la donator şi să fie aibă o legătură genetică cu cel puţin unul dintre membri cuplului receptor,

- copilul să fie îngrijit de către părinţii receptori,

- cuplul receptor să fie domiciliat pe teritoriul Marii Britani,

- cuplul receptor să solicite eliberarea ordinului parental în primele şase luni de la naşterea copilului,

- mama surogat să nu fi beneficiat de nicio plată a seviciilor, în afara acoperirii cheltuielilor rezonabile.

Odată întrunite condiţiile expuse mai sus, tribunalele din Marea Britanie pot emite ordine parentale prin intermediul cărora părinţii beneficiari pot fi declaraţi părinţi naturali ai copiilor născuţi de mame surogat fără a se aplela la procedura adopţiei. Solicitările de emitere a ordinelor parentale sunt însoţite de raporte detaliate ale specialiştilor independenţi în asistenţă socială. Se poate vorbi de mai multe scenari de soluţionare a surogatului în funcţie de situaţiile părţilor implicate. Astfel, în cazul în care nici unul dintre părinţii beneficiari nu are o legătură genetică cu copilul născut de mama surogat se va impune deschiderea unui proces de adopţie. 
Prin intermediul Legii privind fertilizarea umană şi embriologia din 2008 organizaţiilor non profit li se permite primirea unor sume de bani pentru furnizarea de servicii legate de maternitatea surogat. De asemenea, noul cadrul legislativ stabileşte condiţiile pe care trebuie să le întrunească cuplurile necăsătorite şi cele formate din parteneri de acelaşi sex pentru a putea apela la maternitatea surogat.
În februarie 2015, parlamentarii Camerei Comunelor au votat în favoarea permiterii transferului mitocondrial. Această procedură are drept scop înlocuirea mitocondriilor din ovulul unei femei care altminteri ar putea transmite copiilor ei o boală mitocondrială, cu mitocondrii provenind dintr-un ovul prelevat de la o altă femeie, care nu prezintă acest risc. Copilul rezultat va moşteni material genetic de la trei persoane: tatăl genetic şi cele două femei. Bolile mitocondriale constau într-un grup de tulburări transmisibile ereditar prin intermediul ADN-ului mitocondrial şi pot fi foarte grave, ducând de multe ori la deces în primii ani de viaţă. În cazuri mai uşoare aceste tulburări pot duce la probleme de auz şi văz, dizabilităţi mentale, epilepsie, distrofie musculară, blocaj renal, printre altele. Deocamdată, bolile mitocondriale nu pot fi vindecate. Prin votul din februarie, Marea Britanie devine prima ţară din lume adoptă legi care permit folosirea acestei tehnologii în reproducerea umană asistată.
OLANDA

Legea privind serviciile medicale speciale reglementează furnizarea de servicii de înaltă calitate în sistemul olandez de sănătate
. Decretul special Planningsbesluit IVF  din 1998 conţine prevederi privind centrele de fertilizare in vitro.
Olanda s-a concentrat pe reglementarea profesională a serviciilor de tratament al infertilităţii, printr-un decret din 11 august 1988, care a modificat diferite reglementări referitoare la instituţiile medicale. Calitatea îngrijirii medicale este tratată în noi secţiuni adăugate pentru a reglementa laboratoarele pentru generarea de embrioni în privinţa fertilizării in vitro şi stocarea de embrioni. Toate centrele care se angajează să întreprindă proceduri de fertilizare in vitro trebuie să aibă autorizaţie. Decretul privind planificarea fertilizării in vitro din 1989 a dezvoltat aceste reglementări, stabilind un cadru legal pentru autorizarea centrelor de fertilizare in vitro. Legea privind tratamentele medicale din               24 octombrie 1997 a înlocuit şi actualizat prevederile legii mai vechi privind spitalele. Legea din 26 februarie 1998 prevede cercetarea medicală asupra fiinţei umane.

Procrearea este un element al vieţii private şi dreptul la respectarea intimităţii este protejat. Atât Constituţia olandeză, cât şi Curtea Europeană a Drepturilor Omului statuează protejarea intimităţii. Oferirea tratamentului infertilităţii şi implicarea terţului sunt considerate probleme ce ţin de intimitate. Olanda nu limitează accesul la tratamentul de reproducere umană asistată medical în funcţie de starea civilă. Este prevăzută o vârstă maximă de 40 sau 42 de ani în funcţie de circumstanţe. Limita de vârstă este legată de complicaţiile crescute care sunt asociate vârstei şi de ratele scăzute de succes.

Donarea de spermă, ovule şi embrioni sunt permise. Maternitatea surogat este permisă atunci când nu se comercializează. Este ilegal să se obţină profit din substituţia 
de mame. Istoricul medical şi alte date importante legate de donator se înregistrează. Principiul confidenţialităţii legat de identitatea donatorului este respectat. Majoritatea solicitărilor de tratament provin de la cupluri heterosexuale, dar sunt şi femei celibatare şi cupluri de lesbiene care apelează la aceste servicii medicale. De altfel, Legea din 2 martie 1994 privind egalitatea tratamentului, face ca nici starea civilă si nici orientarea sexuală să nu limiteze accesul la reproducerea umană asistată medical.
Legea privind protecţia embrionului din 20 iunie 2002 nu interzice inseminarea si transferul embrionilor post-mortem, sub rezerva acordului expres al persoanei în cauză.
Codul penal a fost modificat prin Legea din 16 septembrie 1993 (Staatsblad van het Koninkriijk der Nederlanden, No.486, 1993) care a adăugat diverse prevederi privind interzicerea comercializării maternităţii surogat. Îndeplinirea procedurilor de reproducere umană asistată medical în scopul alegerii sexului din motive non-medicale este interzisă prin Ordinul din 26 mai 1998 (Staatsblad, No.336, 1998).

PORTUGALIA

Legea nr. 32/2006 adoptată pe 26 iulie 2006 reglementează reproducerea umană asistată medical
. Decretul legislativ nr.319/2006 reglementează activitatea băncilor de spermă. 
Potrivit Comunicării
 vicepreşedintelui Societăţii Portugheze de Medicină Reproductivă, practica inseminării artificiale cu donator de spermă a existat din 1985, iar fertilizarea in vitro din 1994.

Filiaţia copiilor născuţi ca urmare a inseminării artificiale este acoperită potrivit articolului 1839.3 din Codul Civil. Paternitatea nu poate fi negată, atunci când consimţământul soţului mamei este documentat.
Potrivit articolului 168 din Codul Penal, inseminarea artificială este interzisă dacă femeia nu este de acord.

Donarea de spermă rămâne un act anonim, atât identitatea donatorului, cât şi procedura fiind secrete.

Nu este reglementat accesul la informaţia medicală referitoare la donator, cu scopul de a analiza posibilele riscuri pentru patologii ereditare sau congenitale ale copilului.

Pot recurge la tehnicile de reproducere umană asistată heterosexuali, care au cel puţin 18 ani, care sunt căsătoriţi sau se află de cel puţin doi ani într-o relaţie şi care sunt în deplinătatea capacităţilor mintale.
SLOVACIA
Legislaţia privind reproducerea umană asistată medical reglementează doar inseminarea artificială
. Reglementarea Ministerului Sănătăţii din 1983 tratează inseminarea artificială omoloagă (cu celule germinale ale cuplului) şi heterologă (cu celule germinale de la un donator). Legea sănătăţii din 1994 interzice clonarea de embrioni.

Nu există reglementări restrictive în privinţa tehnicii de reproducere umană asistată. Băncile de spermă şi donarea de ovule sunt posibile, dar rareori se apelează la ele. Maternitatea surogat nu se practică. Nu există restricţii şi legislaţie care să trateze aceste probleme.

Slovacia are trei centre de stat şi două centre private pentru reproducerea umană asistată medical. Îndrumările se bazează pe recomandările Consiliului Europei. Asistenţa medicală în caz de infertilitate este reglementată de Legea nr. 7/1993 şi Legea nr. 9/1993 care instituie asigurarea naţională de sănătate ca fiind obligatorie pentru toţi cetăţenii.

SLOVENIA
Libertatea de alegere a sarcinii este garantată de art. 55 din Constituţie. Legea privind măsurile medicale care permit libera alegere datează din 1977 (Ur.1.SRS, No.11/77). Legea a reglementat exclusiv inseminarea artificială. Primul proiect de lege privind procedurile de tratament al infertilităţii în reproducerea umană asistată medical a fost elaborat în 1996. În martie 2000, un proiect de lege bazat pe convenţiile şi recomandările internaţionale a fost prezentat la o a doua lectură în Parlament. Proiectul de lege a suferit modificări până în mai 2000. Legea nr. 70/2000 privind tratamentul infertilităţii şi procedurile de reproducere asistată biomedical a fost adoptată în iulie 2000 şi publicată în Monitorul Oficial al Republicii Slovenia în august 2000. Legea a intrat în vigoare în 30 de zile de la data publicării.

În 1998, Slovenia a ratificat Convenţia privind drepturile omului şi biomedicina elaborată de Consiliul Europei şi semnată la Oviedo în 1997. Slovenia urma să ratifice Protocolul adiţional privind embrionii anexat Convenţiei privind drepturile omului şi biomedicina.

Practicile de reproducere umană asistată medical sunt accesibile cuplurilor cu vârstă propice proceerii în cadrul căsătoriei sau al unei relaţii conjugale similare căsătoriei heterosexuale. Donarea de spermă este permisă. Această practică este reglementată în legislaţia mai veche. Concepţia postumă nu se practică. Donarea de ovule este permisă şi practicată. Donarea de embrioni şi maternitatea surogat nu se practică
.

SPANIA

Spania este o ţară cu legislaţie permisivă în domeniul reproducerii umane asistate, având reglementări apropiate de cele din Marea Britanie. Legea nr. 14/2006
 şi Decretul regal nr. 1301/2006
 reglementează tehnicile de reproducere umană asistată medical. 
Conform legii, donaţia de gameţi şi embrioni este gratuită şi confidenţială, realizată în baza unui contract încheiat între donator şi centrul medical autorizat. Copii născuţi în urma unei astfel de tratament pot solicita informaţii generale privind donatorii, fără a avea posibilitatea să le afle identitatea. Ministerul Sănătăţii şi Comisia Naţională de Reproducere Umană Asistată supraveghează şi stabileşte periodic condiţii pentru respectarea  caracterului gratuit al donaţiei. 
Secţiunea din Legea din 14/2006
  intitulată "Beneficiarii tehnicilor" prevede că femeile majore şi apte medical pot beneficia de tehnicile de reproducere asistată medical "independent de starea lor civilă sau de orientarea sexuală". Ca urmare, femeile celibatare şi cuplurile homosexuale de natură feminină au acces la acest tip de tratament. În urma donării de spermă pot fi născuţi cel mult 6 copii.
În ceea ce priveşte inseminarea şi transferul embrionilor post-mortem, Legea nr.14/2006 limitează durata conservării gameţilor de sex masculin pentru perioada în care bărbatul este în viaţă. Cu toate acestea, este autorizată implicit reproducerea post-mortem. Legea afirmă cu această ocazie, lipsa unei legături de filiaţie între copil şi soţul (partenerul) decedat, atunci când gameţii acestuia din urmă "nu sunt prezenţi în uterul femeii în momentul decesului bărbatului." Legea prevede că orice bărbat îşi poate exprima, printr-un testament sau act autentic, voinţa cu privire la utilizarea gameţilor săi după deces pentru a determina însărcinarea soţiei (partenerei) sale. Legătura de filiaţie este atunci recunoscută şi intervenţia are loc într-un termen de 12 luni de la data decesului.

Crioconservarea este subordonată unei reînnoiri explicite a acordului cuplului (sau doar a femeii în cazul decesului bărbatului) la fiecare 2 ani.

Conform legii, gameţii pot fi utilizaţi în scop de cercetare sau experimentare, subsecvent neputând fi implantaţi unei femei sau folosiţi pentru crearea de preembrioni pentru reproducere. De asemenea, legea aprobă realizarea de experimente pe embrioni concepuţi iniţial pentru reproducere, neutilizaţi în acest sens, şi care beneficiază de acordul donatorilor.
Maternitatea surogat nu este reglementată în Spania, Legea nr.14/2006 interzicând orice contract remunerat sau nu cu privire la sarcina surogat dusă la termen, prin care o femeie renunţă la drepturile maternale în favoarea părţii contractante sau a unui terţ.

SUEDIA
În anul 2006 a fost adoptată Legea nr.351/2006 privind integritatea genetică, însoţită fiind şi de alte reglementări în domeniu elaborate de Consiliului Naţional pentru Sănătate şi Bunăstare
. 
În Suedia, donarea de spermă şi ovule este permisă. Conform legii, cuplurile heterosexuale, cele lesbiene şi femeile singure au dreptul la tratament pentru infertilitate. Totuşi, este interzisă combinarea spermei şi ovulelor donate în cadrul aceluiaşi tratament sau utilizarea unui număr mare de embrioni în vederea implantării. Atunci când un cuplu apelează la tehnici heterologe, medicul curant trebuie să realizeze o evaluare din punct de vedere medical, psihologic şi sociale a solicitanţilor în vederea aprobării tratamentului.  Fertilizarea exogenă
 poate fi efectuată dacă sunt întrunite toate condiţiile pentru creşterea copilului în condiţii favorabile. Cuplurile care folosesc în cadrul tratamentului prorii lor gameţi nu sunt supuşi acestei evaluări. Cuplurile care deţin mai mulţi embrioni ca urmare a fertilizării in vitro, îi pot dona în scopul cercetării, însă nu şi altor cupluri infertile. Embrionii pot fi crioconservaţi pentru maximum 5 ani, neexistând o reglementare legală cu privire la perioada de conservare a ovulelor şi spermatozoizilor. Donatorul de spermă sau ovule nu este protejat de anonim, însă de cele mai multe ori rămâne necunoscut părinţilor. Odată ajunşi la maturitate, copiii concepuţi în urma donaţiei de ovule/ spermatozoizi pot afla informaţii cu privire la donatori. Donatorul nu are niciun fel de obligaţii vis-a-vis de copilul conceput. Celule unui donator pot trata cel mult 6 familii cu probleme reproductive. Maternitatea surogat nu este permisă în Suedia. 
UNGARIA

Reglementarea reproducerii umane asistată medical s-a realizat prin Legea sănătăţii nr. 154/1997
. Legea de modificare a abrogat art. 166 (1)/e şi art. 183 şi 184, care reglementau maternitatea surogat. De la 1 ianuarie 2000, maternitatea surogat este ilicită în Ungaria. Înaintea acestei modificări, dreptul ungar permitea maternitatea surogat, dacă surogatul era foarte apropiat de mamă sau de tată, avea o vârstă cuprinsă între 25 şi 40 de ani şi avea cel puţin un copil. Era necesar consimţământul scris al tuturor părţilor, iar compensarea financiară pentru surogat era interzisă. 

Conform legii, este permisă donarea de spermă, ovule sau embrioni. Actul donării este unul gratuit şi aflat sub protecţia anonimatului, costurile privind donarea fiind suportate, inclusiv cele privind pierderea locului de muncă în cazul donatorului, din fondurile Ministerului Sănătăţii.
Donatorii de spermă sunt supuşi unui screening riguros, sperma putând fi utilizată pentru maximum 4 naşteri. Donatoarele de ovule trebuie să aibă maximum 35 de ani şi să fi născut măcar un copil sănătos. Legislaţia nu permite transferul a mai mult de 4 embrioni. Aceştia pot fi conservaţi până la 10 ani, fiind permisă o extensie a acestei perioade după o certificare a statusului lor de conservare şi depunerea unei declaraţii scrise în acest sens.

Tehnicile de reproducere asistată sunt accesibile tuturor femeilor cu vârsta maximă de 45 ani. Este necesar ca femeile să fie în deplinătatea capacităţilor fizice şi intelectuale, să aibă domiciliul în Ungaria şi să fie declarate medical incapabile să conceapă un copil sănătos prin mijloace naturale. 

Dreptul ungar permite practicile de reproducere umană asistată medical în contextul unei relaţii similare căsătoriei. Femeile singure pot beneficia de tratament odată dovedită starea de infertilitate. În privinţa cuplurilor homosexuale, lesbienele au dreptul la tratamente de reproducere asistată medical, fiind considerate celibatare, pe cand cuplurile homosexuale nu pot beneficia de tratament întrucât legislatia nu permite folosirea mamelor surogat. 

Pe 10 martie 1998, Parlamentul a adoptat Legea nr. 22/1998, modificând diverse prevederi din legislaţia penală. Legea consideră infracţiune folosirea gameţilor de la un cadavru sau un fetus decedat în scopul reproducerii umane, modificarea sexului unui copil nenăscut, întreprinderea unui experiment medical asupra unui embrion sau gamet fără licenţă, crearea mai multor embrioni umani, achiziţia ilegală sau vânzarea de gene, celule, gameţi, embrioni, organe sau ţesuturi. Sunt prevăzute pedepse speciale. De exemplu, orice persoană care îndeplineşte o procedură în scopul alterării sexului unui copil nenăscut săvârşeşte o infracţiune pedepsită cu închisoarea de până la cinci ani
.   

� � HYPERLINK "http://c.ymcdn.com/sites/www.iffs-reproduction.org/resource/resmgr/practice_standards/iffsaccesstoinfertilitytreat.pdf" ��http://c.ymcdn.com/sites/www.iffs-reproduction.org/resource/resmgr/practice_standards/iffsaccesstoinfertilitytreat.pdf�


� � HYPERLINK "https://www.eshre.eu/Guidelines-and-Legal/ART-fact-sheet.aspx" ��https://www.eshre.eu/Guidelines-and-Legal/ART-fact-sheet.aspx�


� Tehnică medicală care implică testarea genetică a embrionului creat in vitro prin extragerea unei sau mai multor celule pentru diagnosticarea bolilor sau pentru cercetare


� Fertilizarea se realizează cu gameţii cuplului beneficiar


� Fertilizarea are loc cu gameţi proveniţi de la donator de spermă, ovule sau (pre)embrion


� � HYPERLINK "http://www.coe.int/t/dg3/healthbioethic/Activities/04_Human_embryo_and_foetus_en/CDBI-INF(98)8PMA.pdf" �http://www.coe.int/t/dg3/healthbioethic/Activities/04_Human_embryo_and_foetus_en/CDBI-INF(98)8PMA.pdf� 


� � HYPERLINK "http://homepage.univie.ac.at/elisabeth.holzleithner/Fortpflanzungsmedizingesetz.pdf" �http://homepage.univie.ac.at/elisabeth.holzleithner/Fortpflanzungsmedizingesetz.pdf�


� �HYPERLINK "http://health.belgium.be/internet2Prd/groups/public/@public/@dg1/@acutecare/documents/ie2law/19061040.pdf"�http://health.belgium.be/internet2Prd/groups/public/@public/@dg1/@acutecare/documents/ie2law/19061040.pdf� 


��HYPERLINK "http://www.ejustice.just.fgov.be/cgi_loi/change_lg.pl?language=fr&la=F&cn=2007070632&table_name=loi"�http://www.ejustice.just.fgov.be/cgi_loi/change_lg.pl?language=fr&la=F&cn=2007070632&table_name=loi� 


� � HYPERLINK "http://digital.library.unt.edu/ark:/67531/metadc3192/m1/1/high_res_d/dissertation.pdf" ��http://digital.library.unt.edu/ark:/67531/metadc3192/m1/1/high_res_d/dissertation.pdf� pp. 90-92


� � HYPERLINK "https://www.riigiteataja.ee/en/eli/530102013057/consolide" ��https://www.riigiteataja.ee/en/eli/530102013057/consolide�


� � HYPERLINK "http://www.finlex.fi/fi/laki/kaannokset/2006/en20061237.pdf" ��http://www.finlex.fi/fi/laki/kaannokset/2006/en20061237.pdf�


� � HYPERLINK "http://www.seg-web.org/index.php/lang-en/component/content/article/74-newsletters/87-the-finnish-law-on-assisted-conception-treatments-was-approved-22-december-2006" ��http://www.seg-web.org/index.php/lang-en/component/content/article/74-newsletters/87-the-finnish-law-on-assisted-conception-treatments-was-approved-22-december-2006�


� �HYPERLINK "http://www.legavox.fr/blog/plebriquir/presentation-synthetique-bioethique-juillet-2011-6248.htm" \l ".VmFMy9IrJkg"�http://www.legavox.fr/blog/plebriquir/presentation-synthetique-bioethique-juillet-2011-6248.htm#.VmFMy9IrJkg� 


� �HYPERLINK "http://www.legifrance.gouv.fr/affichTexte.do?cidTexte=JORFTEXT000024323102"�http://www.legifrance.gouv.fr/affichTexte.do?cidTexte=JORFTEXT000024323102� 


� �HYPERLINK "http://www.legifrance.gouv.fr/affichCodeArticle.do;jsessionid=4F13C69B4182067BC743748486218E70.tpdila10v_2?cidTexte=LEGITEXT000006071191&idArticle=LEGIARTI000024324304&dateTexte=20151204&categorieLien=id" \l "LEGIARTI000024324304"�http://www.legifrance.gouv.fr/affichCodeArticle.do;jsessionid=4F13C69B4182067BC743748486218E70.tpdila10v_2?cidTexte=LEGITEXT000006071191&idArticle=LEGIARTI000024324304&dateTexte=20151204&categorieLien=id#LEGIARTI000024324304� 


� �HYPERLINK "http://www.legifrance.gouv.fr/affichCode.do;jsessionid=36D165AF8A54F2CA51888F062F156F6A.tpdila10v_2?idSectionTA=LEGISCTA000021960319&cidTexte=LEGITEXT000006071335&dateTexte=20151204"�http://www.legifrance.gouv.fr/affichCode.do;jsessionid=36D165AF8A54F2CA51888F062F156F6A.tpdila10v_2?idSectionTA=LEGISCTA000021960319&cidTexte=LEGITEXT000006071335&dateTexte=20151204� 


� �HYPERLINK "http://legifrance.gouv.fr/affichCode.do;jsessionid=A7F6721C23739C08F95121024822FB9C.tpdila16v_1?idSectionTA=LEGISCTA000006171022&cidTexte=LEGITEXT000006072665&dateTexte=20151204"�http://legifrance.gouv.fr/affichCode.do;jsessionid=A7F6721C23739C08F95121024822FB9C.tpdila16v_1?idSectionTA=LEGISCTA000006171022&cidTexte=LEGITEXT000006072665&dateTexte=20151204� 


�  �HYPERLINK "http://legifrance.gouv.fr/affichCode.do;jsessionid=A7F6721C23739C08F95121024822FB9C.tpdila16v_1?idSectionTA=LEGISCTA000006171520&cidTexte=LEGITEXT000006072665&dateTexte=20151204"�http://legifrance.gouv.fr/affichCode.do;jsessionid=A7F6721C23739C08F95121024822FB9C.tpdila16v_1?idSectionTA=LEGISCTA000006171520&cidTexte=LEGITEXT000006072665&dateTexte=20151204� 


� �HYPERLINK "http://www.gesetze-im-internet.de/bundesrecht/eschg/gesamt.pdf"�http://www.gesetze-im-internet.de/bundesrecht/eschg/gesamt.pdf� 


� �HYPERLINK "http://www.senat.fr/lc/lc193/lc1931.html" \l "toc1"�http://www.senat.fr/lc/lc193/lc1931.html#toc1� 


� �HYPERLINK "http://www.gesetze-im-internet.de/englisch_bgb/"�http://www.gesetze-im-internet.de/englisch_bgb/� 


� � HYPERLINK "http://www.embryoland.gr/en/pages/ivf-abroad-greece/Legal-Issues-IVF-Greece.asp" ��http://www.embryoland.gr/en/pages/ivf-abroad-greece/Legal-Issues-IVF-Greece.asp�


� � HYPERLINK "http://www.camera.it/parlam/leggi/04040l.htm" ��http://www.camera.it/parlam/leggi/04040l.htm�


� � HYPERLINK "http://www.altalex.com/documents/news/2014/06/19/fecondazione-eterologa-incostituzionale-il-divieto-della-legge-40" ��http://www.altalex.com/documents/news/2014/06/19/fecondazione-eterologa-incostituzionale-il-divieto-della-legge-40�


� Asupra statutului embrionului au fost exprimate puncte de vedere capitale în Raportul Warnock, dat publicităţii în 1984. După 1978, când s-a născut primul copil în eprubetă, Louise Brown, la Manchester, în Marea Britanie, a apărut necesitatea elaborării unei legi, prin care să se poată controla ceea ce se întâmplă cu embrionii concepuţi în laboratoare. Guvernul britanic a propus înfiinţarea Comisiei pentru fertilizare umană şi embriologie, numită şi Comisia Warnock, ce trebuia să facă recomandări, necesare conceperii şi dezbaterii în Parlament al unui asemenea proiect legislativ. Contribuţia documentului final constă în aceea că a stabilit o distincţie clară între fecundare şi momentul apariţiei vieţii umane. Această precizare a încurajat, de fapt, şi mai mult experimentele pe embrioni. Pornind de la răspunsul dat întrebării fundamentale, � HYPERLINK "http://www.crestinortodox.ro/morala/70902-cand-incepe-viata-umana" \o "" �când începe viaţa umană�, Comisia Warnock a creat condiţia ca omul să amplifice greşeala în care se găsea, de la început, dându-şi acordul pentru continuarea experimentelor sau pentru omorârea embrionilor. În viziunea Raportului Warnock, "produsul imediat al concepţiei" nu este o � HYPERLINK "http://www.crestinortodox.ro/sanatate-si-stiinta/88791-embrionul-fiinta-umana-in-devenire" \o "Embrionul, fiinta umana in devenire" �fiinţă umană�, insistându-se asupra faptului că � HYPERLINK "http://www.crestinortodox.ro/sanatate-si-stiinta/72615-inceputul-vietii-umane" \o "Inceputul vietii umane" �începutul vieţii umane� constituie mai degrabă o problemă de etică decât una biologică. În formularea răspunsului, nu s-a ţinut cont de faptul că dezvoltarea umană trebuie înţeleasă ca un proces continuu, de la formarea zigotului şi până la naşterea propriu-zisă, fiecare stadiu fiind la fel de important, ca cel al unui adult, stadiu recunoscut ca model evident asociat cu statutul de persoană umană. Astfel, Raportul Warnock a stabilit că înainte de a 14-a zi de la concepere, embrionul nu poate fi considerat un organism individual. În preajma acestui moment, apare forma primitivă a tubului neural al embrionului, ce constituie debutul dezvoltării sistemului nervos. A mai fost evocat, în sprijinul acestei viziuni, fenomenul aparitiei gemenilor. � HYPERLINK "http://www.crestinortodox.ro/sanatate-si-stiinta/72615-inceputul-vietii-umane" \o "" �Începutul vieţii umane� individuale, în această accepţie, coincide cu momentul pierderii capacităţii embrionului de a se divide, pentru a forma cele două organisme distincte. Această teză nesocoteşte faptul că embrionul uman, atât înainte, căt şi după a 14-a zi, se află pe parcursul desfaşurării unui proces continuu, propriu unei persoane umane.


�� HYPERLINK "http://www.legislation.gov.uk/ukpga/1990/37/contents" ��http://www.legislation.gov.uk/ukpga/1990/37/contents�


� � HYPERLINK "http://www.legislation.gov.uk/ukpga/2008/22/contents" ��http://www.legislation.gov.uk/ukpga/2008/22/contents�


� � HYPERLINK "http://www.hfea.gov.uk/25.html" ��http://www.hfea.gov.uk/25.html�


� � HYPERLINK "http://www.hfea.gov.uk/docs/HFEA_Code_of_Practice_8th_Edtion_(Oct_2015).pdf" ��http://www.hfea.gov.uk/docs/HFEA_Code_of_Practice_8th_Edtion_(Oct_2015).pdf�


� � HYPERLINK "http://www.hfea.gov.uk/docs/13_Payments_for_donors_-_HFEA_Code_of_Practice.pdf" ��http://www.hfea.gov.uk/docs/13_Payments_for_donors_-_HFEA_Code_of_Practice.pdf�


� � HYPERLINK "http://www.nice.org.uk/guidance?action=byID&r=true&o=10936" ��http://www.nice.org.uk/guidance?action=byID&r=true&o=10936�


� � HYPERLINK "https://www.gov.uk/government/uploads/system/uploads/attachment_data/file/261435/Intercountry-surrogacy-leaflet.pdf" ��https://www.gov.uk/government/uploads/system/uploads/attachment_data/file/261435/Intercountry-surrogacy-leaflet.pdf�


� � HYPERLINK "http://digital.library.unt.edu/ark:/67531/metadc3192/m1/1/high_res_d/dissertation.pdf" ��http://digital.library.unt.edu/ark:/67531/metadc3192/m1/1/high_res_d/dissertation.pdf� pp. 106-108


� � HYPERLINK "http://www.dre.pt/pdf1s/2006/07/14300/52455250.pdf" ��http://www.dre.pt/pdf1s/2006/07/14300/52455250.pdf� (text disponibil în limba portugheză)


� � HYPERLINK "http://digital.library.unt.edu/ark:/67531/metadc3192/m2/1/high_res_d/dissertation.pdf" ��http://digital.library.unt.edu/ark:/67531/metadc3192/m2/1/high_res_d/dissertation.pdf�


� � HYPERLINK "http://digital.library.unt.edu/ark:/67531/metadc3192/m1/1/high_res_d/dissertation.pdf" ��http://digital.library.unt.edu/ark:/67531/metadc3192/m1/1/high_res_d/dissertation.pdf�


 pp. 112-113


� � HYPERLINK "http://digital.library.unt.edu/ark:/67531/metadc3192/m1/1/high_res_d/dissertation.pdf" ��http://digital.library.unt.edu/ark:/67531/metadc3192/m1/1/high_res_d/dissertation.pdf� pp. 113-114


�� HYPERLINK "http://www.eshre.eu/binarydata.aspx?type=doc&sessionId=pae1bu554ndlt255p4ugzy55/Spanish_law_14_2006_TRA_2.pdf" ��http://www.eshre.eu/binarydata.aspx?type=doc&sessionId=pae1bu554ndlt255p4ugzy55/Spanish_law_14_2006_TRA_2.pdf� (text disponibil în limba spaniolă)


� � HYPERLINK "http://sid.usal.es/idocs/F3/LYN10109/3-10109.pdf" ��http://sid.usal.es/idocs/F3/LYN10109/3-10109.pdf� (text disponibil în limba spaniolă)


� Legea no.14 din 26 mai 2006 privind tehnicile de reproducere umană asistată defineşte principalele norme privind asistenţa medicală la reproducere. Legea a abrogat dispoziţiile precedente în domeniu, care au rezultat din Legea no 35 din 22 noiembrie 1988 şi care a fost modificată în 2003.


� Legea din 1988 a inclus şi ea aceleaşi dispoziţii, dar recunoaşterea legăturii de filiaţie a fost subordonată realizării intervenţiei într-un termen de 6 luni de la data decesului partenerului.


� � HYPERLINK "http://www.smer.se/wp-content/uploads/2013/03/Slutversion-sammanfattning-eng-Assisted-reproduction.pdf" ��http://www.smer.se/wp-content/uploads/2013/03/Slutversion-sammanfattning-eng-Assisted-reproduction.pdf�


� fertilizarea are loc in exteriorul corpului femeii


� � HYPERLINK "file:///C:/Documents%20and%20Settings/andra.andronic/My%20Documents/Downloads/1997_cliv_tv_eng.pdf" ��file:///C:/Documents%20and%20Settings/andra.andronic/My%20Documents/Downloads/1997_cliv_tv_eng.pdf�


� � HYPERLINK "http://digital.library.unt.edu/ark:/67531/metadc3192/m1/1/high_res_d/dissertation.pdf" ��http://digital.library.unt.edu/ark:/67531/metadc3192/m1/1/high_res_d/dissertation.pdf� pp. 98-99

